b'\n_START_ARTICLE_\nHilokin piiri\n_START_PARAGRAPH_\nHilokin piiri (ven. \xd0\xa5\xd0\xb8\xd0\xbb\xd0\xbe\xd0\xba\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Hilokski raion) on kunnallinen itsehallintoalue Taka-Baikalian aluepiiriss\xc3\xa4 Ven\xc3\xa4j\xc3\xa4ll\xc3\xa4. Vuonna 1926 perustetun piirin pinta-ala on 14\xc2\xa0832 neli\xc3\xb6kilometri\xc3\xa4. Asukkaita on 32\xc2\xa0300 henke\xc3\xa4 (vuonna 2009)._NEWLINE_Hilokin piiri sijaitsee Taka-Baikalian lounaisosassa. Koillisessa se rajoittuu T\xc5\xa1itan, id\xc3\xa4ss\xc3\xa4 Uljotyn, etel\xc3\xa4ss\xc3\xa4 Krasnyi T\xc5\xa1ikoin ja lounaassa Petrovsk-Zabaikalskin piireihin sek\xc3\xa4 pohjoisessa Burjatian tasavaltaan._NEWLINE_Piiriin kuuluu Hilokin kaupunki, Mogzonin kaupunkimainen taajama sek\xc3\xa4 10 maalaiskuntaa: Bada, Engorok, Glinka, Haragun, Hilogoson, Hu\xc5\xa1enga, Linevo Ozero, Ukurik, Zakulta ja \xc5\xbdiphegen. Hallinnollinen keskus on Hilok. Asutuskeskuksia on yhteens\xc3\xa4 29._NEWLINE_Asukkaat ovat etup\xc3\xa4\xc3\xa4ss\xc3\xa4 ven\xc3\xa4l\xc3\xa4isi\xc3\xa4, ukrainalaisia ja burjaatteja. Alentuikan, Engorokin, Glinkan ja Uljastuin kyliss\xc3\xa4 asuu vanhat elintapansa s\xc3\xa4ilytt\xc3\xa4neit\xc3\xa4 vanhauskoisia. Burjaattikyli\xc3\xa4 ovat Sarantui, \xc5\xa0ilja, Terephen, Ukurik, Uletka ja Uljastui._NEWLINE_Piirin kautta kulkee Trans-Siperian rautatie sek\xc3\xa4 Irkutskin ja T\xc5\xa1itan v\xc3\xa4linen M55-valtatie. Hilokista on matkaa aluepiirin p\xc3\xa4\xc3\xa4kaupunkiin 264 kilometri\xc3\xa4._NEWLINE_Talous perustuu rautatieliikenteeseen ja mets\xc3\xa4teollisuuteen. Burtuissa louhitaan ruskohiilt\xc3\xa4. Maatalous tuottaa viljaa, perunaa, vihanneksia, maitoa ja lihaa._NEWLINE_Hilokissa toimii kotiseutumuseo. Paikallislehten\xc3\xa4 ilmestyy Rabot\xc5\xa1aja tribuna. Seudulla on useita arkeologisia muistomerkkej\xc3\xa4 sek\xc3\xa4 Haljartan buddhalainen kulttipaikka.'